Grækenlands premierminister, Alexis Tsipras, vil udskrive valg, efter at hans parti, Syriza, har fået et dårligt resultat ved europaparlamentsvalget.

Det skriver nyhedsbureauet Reuters.



Valgresultatet søndag aften viser, at hans venstreorienterede parti er bagud i forhold til oppositionens konservative New Democracy Party.



Den nuværende valgperiode med Tsipras på posten ville udløbe til oktober, hvis han ikke havde udskrevet valg inden.

Syriza har siddet på magten siden 2015, men partiet led et tungt nederlag, da grækerne skulle stemme om pladserne i Europa-Parlamentet.



I en tale, efter at meldingerne om valgresultatet kom frem, meddelte premierministeren, at han ville mødes med landets præsident hurtigst muligt.

Sammen skulle de tale om at udskrive valg, så snart de lokale valg, der er i landet, er overstået i næste uge.



Med en tredjedel af stemmerne talt op ser Syriza ud til at have scoret mindre end 24 procent ved det europæiske valg.



New Democracy Party fik mere end 33 procent af stemmerne, skriver nyhedsbureauet AFP.



Til de lokale valg, der har været i landet tegner der sig også et billede af, at oppositionspartiet får det bedste resultat.

- Jeg vil ikke forsvinde eller stoppe kampen for lighed, solidaritet og social retfærdighed, siger Tsipras ifølge AFP.



- Valgresultatet lever ikke op til vores forventninger, siger han.



New Democracys leder, Kyriakos Mitsotakis, har allerede søndag aften opfordret Alexis Tsipras til at gå af.

- Premierministeren må tage ansvar for sine forpligtelser. For landets bedste må han træde tilbage, og så skal landet afholde valg snarest mulig, siger Mitsotakis.

Premierministeren er med sine 44 år den yngste til at besidde posten i 150 år.



En kilde i regeringen siger, at et nyt valg i Grækenland tidligst kan finde sted 30. juni, så det kan blive forberedt ordentligt.

/ritzau/